Műhold

A bolygók körül keringő mesterséges égitesteket műholdaknak nevezzük. Az első világűrbe indított űreszköz, a Szputnyik–1 a Föld műholdja volt. 1957 óta több ezer műhold állt pályára a Föld körül, de a Naprendszerben már más bolygók és holdak körül is keringenek műholdak. A műholdak az energiát általában a Napból nyerik, napelemek segítségével.

Történet 
1945-ben Arthur C. Clarke angol író volt az első, aki felvetette mesterséges távközlési műholdak indítását. Három geostacionárius pályára állított műhold az egész bolygót lefedte volna. 1946-tól az amerikai kutatók a második világháború során megszerzett német V–2 rakétákkal és Aerobee rakétákkal végeztek felsőlégköri méréseket. Azelőtt az ionoszféra kutatására rádióhullámokat és 30 km magasságig eljutó ballonokat használtak. A rakétás kutatások során 200 km-ig mérték a légköri nyomást, sűrűséget és hőmérsékletet. Az első műhold a Szputnyik–1 volt, amelyet a Szovjetunió indított 1957. október 4-én. Az eddigi legnagyobb, Föld körül keringő műhold a Nemzetközi Űrállomás.

Elnevezések 
A műholdra helytelenül használt szó a műbolygó vagy mesterséges bolygó. A bolygók a Nap körül keringenek, ellenben a holdak, akár természetesek, akár mesterségesek, egy bolygó körül.

A műholdra vagy mesterséges holdra újságírók más szavakat is használnak. Az orosz szputnyik (спутник) szó eredeti jelentése útitárs, de ezt a nevet adták az első szovjet műholdaknak is, így egy időben nálunk is használatban volt. A 'mesterséges hold' jelentésű orosz kifejezésben ma is ezt használják.

Hasonló az értelme a gyakran látott szatellit vagy szatellita szónak is. A latin satelles jelentése 'testőr, kísérő, csatlós', a szatellita ennek egy kicsinyítőképzős változata.

Érdekesség a műholdakra használt másik német szó: a trabant. Ennek a jelentése szintén 'csatlós', a már elavult magyar darabont szó is ebből ered. Az érdekessége az, hogy a Trabant nevet a szocialista országokban egy fogalommá vált kisautó neveként ismerjük, amit még csak fokoz, hogy az NDK-ban az autónak ezt a nevet az első szovjet műhold felbocsátásának tiszteletére (1957) adták.

Műholdak típusai 

 Csillagászati műholdak: csillagászati méréseket végző műholdak.
 Távközlési műholdak: rádió és mikrohullámú frekvenciát használva kommunikációs feladatokat látnak el. A legtöbb távközlési hold geoszinkron vagy közel-geostacionárius pályát használ, de vannak alacsony pályán is.
 Földfigyelő vagy távérzékelő műholdak: a Földet figyelik a világűrből a felderítő műholdakhoz hasonlóan de nem katonai célokra. Környezeti, térképezési vagy meteorológiai feladatokat látnak el.
 Navigációs műholdak: rádiójeleket használnak egy felszíni jelvevő berendezés pontos helyzetének a meghatározására.
 Felderítő műholdak: katonai vagy kémkedési célokat szolgáló földfigyelő vagy távközlési műholdak. Keveset tudunk a teljesítményeikről, a működtető kormányzatok legtöbbször titokban tartják az ezekről szóló információkat.
 Meteorológiai műholdak: a földi időjárást és/vagy éghajlatot figyelő műholdak.
 Bioműholdak: élőlényeket visznek magukkal kísérletek céljából.
 Geodéziai műhold: ezen műholdak két frekvencián jeleket sugároznak, melyeket speciális geodéziai GPS vevők venni tudnak, és segítségükkel akár 1–2 cm pontosságú helymeghatározásra képesek.

A kis műholdak tömegük szerint lehetnek:
 Miniműholdak 500–1000 kg között
 Mikroműholdak 100 kg alatt
 Nanoműholdak 10 kg alatt
 Pikoműholdak 1 kg alatt

Pályatípusok 

 alacsony Föld körüli pálya (LEO, Low Earth Orbit) a Föld felszínétől 200–2000 km-re.
 közepes magasságú Föld körüli pálya (ICO vagy MEO, Medium Earth Orbit) a felszíntől 2000–35 786 km-re.
 geoszinkron pálya (GEO, Geosynchronous Orbit) a felszíntől 35 786 km-re.
 geostacionárius pálya (GSO, Geostationary Orbit) nulla inklinációs geoszinkron pálya.
 magas Föld körüli pálya (HEO, High Earth Orbit) 35 786 km felett.
 Molnyija-pálya: elnyúlt pálya magas apogeummal.
 helioszinkron vagy napszinkron pálya.
 poláris pálya: a sarkok felett elhaladó pálya.
 holdi átmeneti pálya (LTO, Lunar Transfer Orbit): a Holdhoz vezető Föld körüli pálya.
 Hohmann-pálya: a Nap körül keringő objektumok között vezető olyan pálya, ami minimális üzemanyag-felhasználást igényel.
 szuperszinkron pálya: GEO feletti pálya nyugat felé sodródással.
 szubszinkron pálya: GEO alatti pálya kelet felé sodródással.
 a műholdak keringhetnek librációs pontok körül is.

Saját műholddal rendelkező országok 

Az országok listája az első felbocsátott műhold indításának éve szerint. Csillaggal jelölve a saját felbocsátás.

Magyar műhold 
Magyarország is tervezett saját távközlési műholdat, a Magyarsat indítását, de a programot pénzhiány miatt törölték. 2007 végén a Budapesti Műszaki és Gazdaságtudományi Egyetem Űrkutató Diákköre kezdett egy körülbelül 1 kilogrammos pikoműhold, a Masat–1 építésébe.
Az ESA szponzorálta a magyar, román és lengyel technológiai műholdak építését, 2012. február 13-i pályára állítását.

 Olaszország LARES 2012; (LAser RElativity Satellite) 2012; amely hordozta pályára állításkor az ALMASAT mikro- és hét piko-, ill. nanoszatelitet
 Olaszország ALMASat-1 (Alma Mater Satellite) 2012;
 Olaszország e-st@r 2012;
 Olaszország UniCubeSat GG 2012, 
 Magyarország Masat–1 (2012); (piko), 
 Románia Goliat (2012); (nano),
 Lengyelország PW-SAT 2012; 
 Spanyolország Xatcobeo 2012;
 Franciaország ROBUSTA 2012;

Műholdakkal rendelkező égitestek 
(zárójelben az első műhold, az indító ország és az indítás éve)

 Föld (Szputnyik–1, Szovjetunió, 1957);
 Hold (Luna–10, Szovjetunió, 1966);
 Mars (Mariner–9, USA, 1971);
 Vénusz (Venyera–9, Szovjetunió, 1975);
 Jupiter (Galileo, USA, 1989);
 Eros kisbolygó (NEAR Shoemaker, USA, 1996);
 Szaturnusz (Cassini, USA, 1997);
 Merkúr (MESSENGER, USA, 2004);
 Csurjumov–Geraszimenko üstökös (Rosetta, Európa, 2004);
 Bennu (OSIRIS-REx, 2019);

úton van:
 Ceresz (Dawn, USA, 2006) (ideiglenesen);
 Vesta kisbolygó (Dawn, USA, 2006) (ideiglenesen);
tervezett:
 Europa hold (Jupiter Europa Orbiter, USA, 2008);
 Neptunusz (Neptune Orbiter, USA, 2017);

Jegyzetek

Források 
 Az első magyar műhold és útitársai  
 Sikeresen elindult a Vega az első magyar műholddal